CE.ZA.AR

CE ZA AR (Cena Slovenskej komory architektov za architektúru) je významné architektonické ocenenie, ktoré každoročne vyhlasuje Slovenská komora architektov (ďalej len „komora“).
Ceremoniál udeľovania cien sa koná každoročne v októbri, pri príležitosti výročia ustanovujúceho valného zhromaždenia SKA. Už tradične je vysielní v priamom prenose na RTVS (Dvojka).
Cena sa udeľuje v piatich typologických kategóriách: Rodinné domy, Bytové domy, Občianske a priemyselné budovy, Interiér a Exteriér. Šiestou kategóriou sú Fenomény architektúry, ktoré umožňujú porote vyzdvihnúť rôzne aspekty architektonickej kvality bez typologických obmedzení. Predstavenstvo Slovenskej komory architektúry vyhlási tiež laureáta ceny Patrón architektúry za osobitný prínos pre rozvoj architektúry a udelená bude aj Cena verejnosti, na základe internetového hlasovania.
Prvý ročník bol otvorený v roku 2002. Popri Cene Dušana Jurkoviča a Cene ARCH je to ďalšia z významných architektonických cien na Slovensku.
Kategórie.
Cena sa udeľuje v týchto kategóriách:
Súčasťou galavečera je i udelenie Ceny verejnosti (od 2010), ktorá vzíde z internetového hlasovania verejnosti na webovej stránke ocenenia.
Predstavenstvo Slovenskej komory architektúry vyhlási tiež laureáta ceny Patrón architektúry za osobitný prínos pre rozvoj architektúry, ktorý nie je vyjadrený architektonickým dielom.
V rokoch 2002 – 2015 bola cena udeľovaná v kategórii Rekonštrukcia a obnova budovy, v období 2016 – 2018 bola kategória premenovaná na Obnova a prestavba a od 2019 sa stala súčasťou ostatných typologických kategórií. Všetky kategórie zahŕňajú novostavby, prestavby, dostavby a revitalizácie. 
Pravidlá prihlasovania.
Uchádzať sa o cenu môže podaním návrhu každý, kto je v čase podávania návrhu členom/ členkou komory a je oprávnený na zverejnenie diela. Ak ide o podanie návrhu v mene kolektívu architektov a krajinných architektov alebo ateliéru, musí byť členom SKA aspoň jeden z kolektívu.
Navrhnúť na ocenenie možno dielo, ktoré nebolo uskutočnené skôr ako dva kalendárne roky pred rokom, v ktorom sa má cena udeliť (v pilotnom roku 2002 bolo možné prihlásiť diela od roku 1992). Uskutočnením diela sa rozumie jeho zhmotnenie do konečnej podoby a spôsobilosť na užívanie podľa návrhu a projektovej dokumentácie. Právoplatnosť rozhodnutia o kolaudácii, zápis do katastra nehnuteľností, ani faktické začatie užívania nie sú podmienkou. V prípade, ak ide o dielo s podstatným krajinno-architektonickým elementom, lehota na prihlásenie sa predlžuje na 5 rokov.
Porota a hodnotiaci proces.
O udelení ceny vo všetkých kategóriách rozhoduje sedemčlenná porota zložená z domácich a zahraničných architektov a architektiek. Jej zloženie zostavuje každoročne najneskôr tri mesiace pred termínom slávnostného zhromaždenia predstavenstvo komory. Prihlásené návrhy, ktoré splnili podmienky, porota posudzuje v dvoch kolách.
V 1. kole vyberie diela zo všetkých prihlásených návrhov, ktoré postúpia do 2. kola. Následne ich počas niekoľkodňovej cesty naprieč spravidla Slovenskom spoločne navštívi. Porotcovia a porotkyne majú vďaka tomu možnosť nielen zažiť diela na vlastnej koži, ale aj v neformálnej atmosfére diskutovať o kladoch a záporoch jednotlivých realizácií. Na záver zúžia výber do nominácií v jednotlivých kategóriách a zároveň určia víťazné diela. Konečné výsledky sú až do ich vyhlásenia na slávnostnom odovzdávaní utajené.
Trofej.
Sošky CE ZA AR sú zavŕšením zmeny vizuálnej identity Slovenskej komory architektov, ktorá je vyhlasovateľkou ceny. Autorkou je grafická dizajnérka Ľubica Segečová (asistencia: Zuzana Didová) a autorom písma je David Kalata. 
Trofeje už nie sú len atribútom ceny. Stávajú sa doslova zrkadlom. Obracajú pozornosť k oceneným autorkám a autorom, ktoré a ktorí prostredníctvom svojich diel kultivujú a rozvíjajú našu krajinu. V roku 2022 sa súčasne pristúpilo k udeľovaniu ocenenia nielen víťazom kategórií, ale aj nominovaným autorom a autorkám. "Chceme tým ukázať, že ich práca zrkadlí kvalitu, a na tej záleží."
Do roku 2021 mala cena formu sochárskeho diela koncipovaného ako priestorová geometrická kompozícia z rôzne opracovaných bronzových tyčových prvkov obdĺžnikového prierezu znázorňujúca symbol domu. Na sochárskom diele bol nápis Slovenská komora architektov. Rozmery diela: 16 × 32 × 8 cm. Autorom sochárskeho diela je doc. Akad. sochár Ján Hoffstädter.